<classify> KATIBU Mkuu Kiongozi, Balozi John Kijazi amewataka wahandisi nchini kuwa macho na kujiepusha na vitendo vinavyochafua taaluma yao ikiwemo rushwa, utekelezaji wa miradi chini ya viwango, uzembe katika usimamiaji miradi na miradi kutokukamilika kwa wakati. Aidha, amesema serikali imedhamiria kufanya kazi na wahandisi wa ndani kwa faida ya nchi na kusema kuwa wanataka wataalamu kutoka nje watumike tu, ikiwa kuna ujuzi mahususi ambao wahandisi wa ndani hawana kwa kuwa hakuna nchi iliyoendelezwa na wataalamu kutoka nje.Balozi Kijazi aliyasema hayo jana jijini Dar es Salaam, wakati wa ufunguzi wa Maadhimisho ya Miaka 50 ya Bodi ya Usajili Wahandisi nchini E RB, ambayo awali yalipangwa kufunguliwa na Rais John Magufuli. Alionya kuwa vitendo hivyo, vinarudisha nyuma maendeleo na kuilazimu serikali kutumia fedha zaidi kurudia utekelezaji wa miradi hiyo, badala ya kutumia fedha hizo kutekeleza miradi mingine. Bodi mna wajibu wa kudhibiti vitendo hivi na pale vinavyotokea mchukue hatua za haraka...najua hilo lina upande wa pili la manunuzi ambalo nalo linachangiwa kwa kiasi kikubwa miradi kutokamilika kwa wakati, wapo wanaoweka watu kwa maslahi yao wenyewe na hawana uwezo, alisema.Alisema, Mamlaka pia ina wajibu wa kuhakikisha ukaguzi unafanyika na itakapogundulika kwamba manunuzi yamekiuka taratibu za zabuni na zimetolewa kinyume na utaratibu mtoe taarifa na hatua za kisheria zitachukuliwa. Alisema miaka 50 ya Bodi hiyo, inamaanisha kwamba chombo hicho kimekomaa na kwamba hakuna Taifa linaloweza kuendelea bila kuwa na mchango wa wahandisi, hivyo maendeleo yaliyopo nchini yanatokana na mchango wao ambao kwa wakati wa Uhuru walikuwepo wahandisi wawili lakini kwa sasa wapo zaidi ya wahandisi 22,00 0 waliosajiliwa.Kuna usemi usemao Uhandisi ni maendeleo na maendeleo ni Uhandisi, hivyo Bodi mnapaswa kuhakikisha taaluma hii inalindwa, inaheshimiwa na inakua kwa maslahi ya nchi kwa kuwa katika uhai wa bodi hii tumeona maendeleo ya miradi mikubwa ya majengo, barabara, viwanda, viwanja vya ndege na reli ya kisasa ambayo kwa sasa kuna wahandisi zaidi ya 70 kutoka Tanzania, alisema. Aidha, aliwataka wahandisi kuhakikisha wanapoziona fursa, wanajishughulisha kwa kujipanga vyema, badala ya kuilalamikia serikali.Nawaagiza mkiwa kama Bodi ya Usajili msisajili wahandisi wa kigeni kwa kazi ambazo zinaweza kufanywa na wazawa... kama kuna njia zinazotumika kutumia njia zisizo halali muwachukulie hatua za kisheria, alisema. Alisema wanaosema serikali haijafanya kitu, labda wawe vijana kwa kuwa miaka ya nyuma barabara ya lami ilikuwa moja na kipindi cha mvua maeneo mengi yalikuwa hayapitiki, ila kwa sasa barabara nyingi zinapitika na kusema ni hulka ya binadamu kudai maendeleo ila wanapaswa kudai kwa ustaarabu bila kubeza yaliyopo.  <topic>: KITAIFA 